**St1 Nordic Oy** on suomalainen energiakonserni, joka on keskittynyt polttonesteiden markkinointiin, öljynjalostukseen sekä uusiutuvaan energian ratkaisuihin, kuten biopolttoaineisiin ja teolliseen tuulivoimaan.

St1 Nordic-konserni toimii Suomessa, Ruotsissa, Norjassa ja Iso-Britanniassa. Konsernin liikevaihto oli vuonna 2022 lähes 10,5 miljardia euroa. Uusiutuvan energian osuus siitä oli 17,4 prosenttia. Investoinnit uusiutuvan energian tuotantoon olivat 114 miljoonaa euroa eli runsaat puolet konsernin kaikista investoinneista. Vuosien 2018 - 2022 aikana St1:n kokonaisinvestoinneista 44 % on sijoitettu uusiutuvan energian tuotantoinvestointeihin. Luku ei sisällä yrityskauppoja.

St1:n pääkonttori on Helsingissä ja vuonna 2022 St1 Nordic työllisti yli tuhat henkilöä.

Konserni tutkii ja kehittää taloudellisesti kannattavia ja ympäristön kannalta kestäviä energiaratkaisuja.

Historia
--------

*Pääartikkeli: St1:n historia*

Johtoryhmä
----------

Henrikki Talvitie toimii St1 Nordic Oy:n ja St1 Oy:n toimitusjohtajana. Hänen lisäkseen yhtiön johtoryhmään kuuluvat:

* Miika Eerola, toimitusjohtaja, St1 Refinery AB
* Hilde Wahl, toimitusjohtaja, St1 Sverige AB; johtaja Business Unit Sales and Brands
* Kristine Vergli Grant–Carlsen, toimitusjohtaja, St1 Norge AS
* Kati Ylä-Autio, talousjohtaja
* Sampsa Halinen, johtaja, Business Unit Energy Trade & Logistics
* Henri Halmelahti, johtaja, Business Unit Business Technology
* Miika Johansson, johtaja, Business Unit Renewable Energy
* Tom Rinne, johtaja, Group HR

Mika Anttonen johtaa konsernin hallitusta, jonka muita jäseniä ovat Kati Ihamäki, Mikko Koskimies ja Kim Wiio.

Organisaatio
------------

Vuonna 2022 St1 Nordic -konserniin kuuluivat:

* Suomessa St1 Oy ja sen tytäryhtiö Lämpöpuisto Oy
* Norjassa St1 Norge AS
* Ruotsissa St1 Sverige AB ja sen tytäryhtiöt St1 Refinery AB, St1 BioGas AB ja Gothenburg Biorefinery AB. St1 BioGas AB fuusioitiin St1 Sverigeen maaliskuussa 2023.
* St1 Lähienergia Oy
* St1 Finance Oy
* Iso-Britanniassa Brocklesby Ltd

Yhteisyritykset
---------------

St1 Nordic Oy:llä on S-ryhmän kanssa yhteisyritys North European Oil Trade Oy, NEOT (toinen omistaja SOK omistaa 51%). NEOT toimittaa vuosittain noin 6 miljardia litraa polttonesteitä noin 3000 asemalle, jälleenmyyjien kautta polttoöljyä kodeille ja yrityksille sekä polttoaineita laivoihin ja ilmailuun.

St1 Nordic omistaa Aviation Fuelling Services Norway AS yhdessä Shellin kanssa. Yhtiö tarjoaa lentoliikenteen polttoainepalveluita Norjan markkinoilla. 

SCA:n kanssa St1:llä on yhteisyritys Scastone AB, joka on ostanut 50% St1:n Göteborgin biojalostamosta ja rakentaa sen yhteyteen uusiutuvan dieselin tuotantolaitoksen. Tuotantolaitos tulee hyödyntämään biopolttoaineentuotannossa SCA:n toimittamaa mäntyöljyä ja muita uusiutuvia raaka-aineita.

Helmikuussa 2022 St1 perusti Valion kanssa yhteisyritys Suomen Lantakaasu Oy:n, jonka tarkoituksena on tuottaa maitotilojen lannasta ja muista maatalouden sivuvirroista uusiutuvaa biokaasua liikenteen polttoaineeksi. Pohjois-Savoon kaavaillun ensimmäisen laitoksen on määrä olla toiminnassa vuonna 2026.

Toiminta-alueet
---------------

St1 Nordic toimii seuraavilla alueilla: 

1. Jakeluasematoiminnot
2. Asiakaspalvelu ja yritysmyynti
3. Energiantuotanto
4. Kestävä kehitys ja tulevaisuuden liiketoiminta
5. Energiakauppa ja logistiikka

### Jakeluasemaverkosto

St1-automaattiasema Jyväskylässä
Vuonna 2022 St1:n pohjoismaiseen verkostoon kuului 1270 1270 St1- ja Shell-asemaa sekä kaasuntankkausasemaa. Shell-brändi on St1:n käytössä lisenssisopimuksella.:

* 40 prosenttia on Suomessa
* 36 prosenttia Ruotsissa
* ja 24 prosenttia Norjassa

Jakeluverkosto pitää sisällään niin miehittämättömiä kuin palveluasemiakin myymälöineen ja ravintoloineen, samoin raskaan liikenteen jakelupisteitä.

St1:n markkinaosuus vuonna 2022 Suomessa myytävästä bensiinistä oli 24,9 % ja dieselistä 20,7 %. Ruotsissa markkinaosuudet olivat bensiinissä 20,4 % ja dieselissä 15,9 %. Norjassa myytyjen tuotteiden markkinaosuudet olivat bensiinissä 16,7 % ja dieselillä 17,6 %.

### Energiantuotanto

#### Jäte- ja tähdepohjainen etanolituotanto

St1 tuottaa edistynyttä etanolia liikennekäyttöön biojalostamoissaan Lahdessa, Vantaalla, Haminassa ja Göteborgissa. Raaka-aineena käytetään elintarviketeollisuuden tärkkelys- ja sokeripitoisia jätteitä ja sivuvirtoja.

Lisäksi St1:llä on Kajaanissa Cellunolix-bioetanolitehdas, joka käyttää raaka-aineenaan sahanpurua. Yhtiö aikoo moninkertaistaa sen tuotannon ja tehdä Kajaaniin osaamiskeskuksen biomassapohjaiselle polttoainetuotannolle.

St1:n etanolista valmistetaan flexifuel-autoihin tarkoitettua RE85-korkeaseosetanoli-polttoainetta ja sitä käytetään myös bensiinin biokomponenttina.

Sivutuotteiden hyödyntäminen on ympäristöystävällinen, tehokas ja järkevä tapa tuottaa uusiutuvaa polttonestettä, ja jätteistä ja tähteistä valmistetuilla etanolipolttoaineilla ajamalla taas voidaan liikenteen hiilidioksidipäästöjä vähentää jopa 80%. St1:n mukaan selluloosapohjaisissa raaka-aineissa on etanolin valmistuksen suurin tuotantopotentiaali tulevaisuutta ajatellen.

#### Göteborgin jalostamo

St1 osti Göteborgin öljynjalostamon Shelliltä vuonna 2010, samalla kun yhtiö hankki omistukseensa Shellin huoltoasemat Suomessa ja Ruotsissa.

St1:n Göteborgin jalostamon kapasiteetti on noin 30 miljoonaa barrelia raakaöljyä vuodessa. Jalostamo toimii myös polttoaineiden sekoituskeskuksena. Jalostamon tuotteisiin kuuluu mm. bensiini, JET A1, rikitön MK-1-diesel ja muut keskitisleet, meriliikenteen polttoaineet sekä nestekaasu. Jalostamon käyttämien uusiutuvien komponenttien osuus on kasvanut viime vuosina, kun biokomponenttien (kuten ETBE, bio-MTBE ja HVO-nafta) määrää on lisätty. Suurin osa jalostustuotteista myydään oman St1- ja Shell-verkoston kautta Ruotsissa, Suomessa ja Norjassa.

St1:n Göteborgin jalostamon yhteyteen rakennetaan uusi biojalostamo, joka aloittaa toimintansa vuonna 2023. Biojalostamo on suunniteltu optimoimaan uusiutuvan HVO-dieseliin ja uusiutuvan lentopolttoaineen tuotantoa. Tuotannossa tullaan käyttämään mäntyöljypohjaista raaka-ainetta, joka syntyy St1:n kumppanin, metsäyhtiö SCA:n tehtailla sulfaattisellun tuotannon sivutuotteena. Uusi biojalostamo voi lisäksi hyödyntää laajalti muitakin uusiutuvia raaka-aineita. Jalostamon vuosittainen tuotantokapasiteetti tulee olemaan noin 200 000 tonnia.

Vuonna 2022 St1 Nordic osti Brocklesby Ltd:n, joka on elintarviketeollisuuden jätteen kierrätyksen asiantuntija ja alan raaka-ainejalostaja Iso-Britanniassa. Göteborgin uusi biojalostamo tulee hyödyntämään Brocklesbyn toimittamaa raaka-ainetta uusiutuvan dieselin ja uusiutuvan lentopolttonesteen valmistuksessa.

#### Biokaasun tuotanto

St1 on jo nyt Ruotsin johtava biokaasutoimija tieliikennesegmentissä. Biokaasutoiminnot sijaitsevat eteläisen Ruotsin kaupunkialueilla ja Tukholmassa. Yhtiö tuottaa, tuo ja vie biokaasua ja toimittaa sitä asiakkaille useiden myyntikanavien kautta

Lisäksi St1:llä on kuusi biokaasun tuotanto- ja jalostuslaitosta Ruotsissa. Niistä kaksi, Söderåsen Bioenergi AB ja Falkenbergs Biogas AB ovat enemmistöomistettuja tytäryhtiöitä. Lisäksi St1 rakentaa parhaillaan biokaasun jalostus- ja nesteytyslaitosta Ruotsin Boråsiin. Biojalostamon odotetaan aloittavan toimintansa vuodenvaihteessa 2024.

Vuonna 2022 St1 hankki omistukseensa noin 14% Scandinavian Biogas Fuels International AB:n osakekannasta. Scandinavian Biogas on yksi Pohjoismaiden johtavia biokaasun tuottajia.

St1 ja Valio perustivat vuonna 2022 Suomen Lantakaasu Oy:n, joka aikoo rakentaa Suomeen 8–10 biokaasu- ja nesteytyslaitosta vuoteen 2030 mennessä. Laitokset muuttavat maitotilojen lannan ja muut sivuvirrat uusiutuvaksi biokaasuksi, jota hyödynnetään liikenteen polttoaineena. Ensimmäinen laitos avataan Pohjois-Savoon. Nesteytettyä biometaania tuottava laitos ja sen viereen sijoittuva biokaasumädättämö otetaan käyttöön vuonna 2026. Laitoksen vuosittainen kapasiteetti on noin 125 gigawattituntia ja sen avulla maatalouden ja liikenteen päästöjä voidaan vähentää vuosittain 71 000 tonnia. Yritys aikoo hajauttaa biokaasutoimintaansa jopa yksittäisille maatiloille. Laitoksella on tarkoitus tuottaa myös kiertolannoitetta, jolla voidaan korvata fossiilisiin raaka-aineisiin perustuvat lannoitteet. Biokaasua on tarkoitus myydä St1:n raskaan liikenteen tankkauspisteillä. Valio ja St1 aikovat käyttää lantabiokaasua myös omiin tarpeisiinsa.

Toukokuussa 2023 St1 tiedotti tuovansa nesteytetyn biokaasun (LBG) myyntiin Suomessa valikoiduille asemilleen vuodenvaihteessa 2023-24. St1:n tavoitteena on rakentaa valtakunnallinen biokaasuasemien tankkausverkosto raskaalle liikenteelle.

Norjassa St1 omistaa kolmanneksen Biogas Energi Aksdal AS:n osakkeista ja aloittaa yhteistyön rakentaakseen nesteytetyn biokaasun tankkausverkostoa yhdessä Knapphus Energin ja Nor-login kanssa.

#### Tuulivoima

Vuonna 2020 St1 myi Suomessa tuulivoimakapasiteettinsa, jonka oli rakentanut St1 Nordic Oy:n ja S-Voima Oy:n yhteisyritys TuuliWatti Oy. Kaupalla haluttiin vapauttaa pääomaa uusiin teollisen tuulivoiman investointeihin Pohjoismaissa. Samalla TuuliWatti aloitti jakautumisprosessin kahdeksi yhtiöksi.

St1 on jatkanut myymiensä tuulipuistojen operointia Suomessa ostajan eli Exilion Tuuli Ky:n lukuun verkkosivusto ja myy operointia palveluna tuulivoimapuistojen omistajille Pohjoismaissa.

St1 kehittää tuulivoimahankkeita Pohjoismaissa. Pohjois-Norjassa Finnmarkin alueella on kaksi tuulivoimahanketta, joista Davvin tuulipuisto on lupavaiheessa ja Sandfjelletin tuulipuistohanke kehitysvaiheessa. 

Vuonna 2021 St1 Sverige AB osti Wästgöta Wind AB:n, jolla on useampia tuulivoimahankkeita varhaisessa kehitysvaiheessa Ruotsissa.

#### Geoterminen lämpö

St1 Lähienergia Oy vastaa St1:n maalämpöpumppuratkaisuista. Yhtiö suunnittelee ja rakentaa 30–5000 kW:n lämpölaitoksia isompiin asuinkerrostaloihin sekä liike- ja julkisiin rakennuksiin korvaamaan fossiilisen energian, kuten hiilen ja öljyn käyttöä. Lämpökaivot porataan tyypillisesti 250–300 metrin syvyyteen, isommissa projekteissa jopa 600 metriin.

Vuonna 2021 St1 sopi CapMan Infran kanssa yhteistyöstä maalämpöinvestointien vauhdittamiseksi Suomessa. CapMan Infra rahoittaa St1:n myymiä ja rakentamia uusia maalämpölaitoksia kerrostaloille ja liike- ja julkisille kiinteistöille.

Keväällä 2023 St1 Lähienergia ja Caverion ilmoittivat aloittavansa yhteistyön maalämpöhankkeiden toteutuksessa kiinteistöille. Caverion tuo kumppanuuteen talotekniikan ja lämpöpumpputeknologian osaamisen ja St1 Lähienergia geologian, geofysiikan sekä poraamisteknologian asiantuntemuksen.

St1:n pilottiprojektissa Espoon Otaniemessä on tutkittu geotermisen lämpölaitoksen teknisiä toteutusmahdollisuuksia. Kaksi syvälämpökaivoa porattiin yli 6 kilometrin syvyyteen, missä kallioperän lämpötila on 120 astetta. Projekti pysäytettiin vuonna 2022, koska veden virtaus kaivojen välillä ei ollut riittävä kaupallisesti järkevään lämmöntuotantoon.

Suomen syvimmät geolämpökaivot ovat herättäneet laajaa kiinnostusta eri tutkimustahojen keskuudessa, joten St1 tarjoaakin niitä tutkimuskäyttöön. Suomen kovaan graniittiseen kallioperään poratut kaivot ovat kansainvälisesti ainutlaatuinen tutkimusympäristö eri tutkimusalueille, geotermisen energian tuotannosta aina mikrobiologiseen tutkimukseen.

Kestävä kehitys ja tulevaisuuden liiketoiminta
----------------------------------------------

St1 on energiatransitioyritys*selvennä*, jonka mukaan ilmakehän hiilidioksidin vähentämiseksi on käytettävä kaikki saatavilla olevat keinot ja kehitettävä samalla uusia tapoja. Energiatehokkuus ja uusiutuvan energian tuotannon lisääminen korvaamaan fossiilista energiaa ei riitä, vaan on myös tehostettava merkittävästi hiilensidontaa hiilidioksidin talteenoton ja hiilinielujen luomisen avulla.

### Hiilidioksidin talteenotto ja hyödyntäminen/Power-to-X

Vuonna 2020 LUT-yliopisto, Wärtsilä ja St1 julkaisivat yhteistyössä laatimansa Hiilineutraali Suomi -raportin siitä, miten P2X-ratkaisut voivat tukea Suomea hiilineutraaliustavoitteen saavuttamisessa ja luoda täysin uuden kasvualueen teknologiateollisuudelle.

St1 tutkii ja kehittää useissa hankkeissa Power-to-X-pohjaisia ratkaisuja. P2X on globaalisti skaalautuva teknologia, johon panostaminen ratkaisee sähkön varastointiongelman. Teknologia tuottaa synteettisiä polttoaineita talteen otetusta hiilidioksidista ja vedystä hyödyntäen uusiutuvaa sähköä. P2X mahdollistaa esimerkiksi kestävän vaihtoehdon lentoliikenteelle ja muille suuren kysynnän nestemäisille fossiilisille polttonesteille.

Konkreettinen askel power-to-x-teknologian hyödyntämisessä on St1:n suunnitelma Suomen ensimmäisen synteettisen metanolin tuotantolaitoksen rakentamisesta Finnsementin tehtaan yhteyteen Lappeenrantaan. Laitoksen on määrä tuottaa uusiutuvaa synteettistä metanolia muun muassa meri- ja tieliikenteen polttoaineeksi korvaamaan fossiilisia polttoaineita. Synteettinen metanoli on merkittävä tulevaisuuden vähähiilinen polttoaine.

Vuonna 2022 St1 solmi aiesopimuksen energiayhtiö Vattenfallin kanssa kehittääkseen synteettisen lentosähköpolttoaineen tuotannon fossiilittoman arvoketjun Ruotsissa. Ensimmäinen vaihe yhteistyössä on kannattavuusselvityksen tekeminen kattaen merituulivoimaan perustuvan sähköpolttoaineen tuotannon koko arvoketjun. Suomessa St1 on tehnyt aiesopimuksen Vantaan Energian kanssa yhteistyöstä sähköpolttoaineen jakelussa. Vuonna 2021 allekirjoitettiin aiesopimus Horisont Energin kanssa yhteisestä vihreän ammoniakin kehitysprojektista Pohjois-Norjassa. Sen tavoitteena tuottaa vihreää ammoniakkia laajalti liikenteen ja teollisuuden erilaisiin uusiutuviin energiatuotteisiin.

### Hiilensidonta metsittämällä

St1 tutki kestävää hiilensidontaa pilottimetsitysprojektissa Marokossa vuosina 2018–2022. Pilotissa istutettiin nopeasti kasvavia puulajeja kuivalle alueelle ja tutkittiin niiden kykyä muodostaa merkittävä mitattava hiilinielu. Tavoitteena oli löytää optimaalinen ratkaisu maanparannuksen ja kastelujärjestelmien avulla kustannustehokkaaseen metsän kasvuun ja hiilensidontakykyyn. Projekti toteutettiin yhteistyössä paikallisen Université Mohammed VI Polytechnique -yliopiston kanssa ja Luonnonvarakeskus LUKE ohjasi ja seurasi kenttäkokeita istutusalueella Bengueririssa. Keväällä 2023 valmistuneen tutkimusraportin mukaan ilmakehästä hiilidioksidia sitovan ja samalla paikallisesti muita hyötyjä tuovan kasvillisuuden lisääminen on mahdollista jopa kuivissa olosuhteissa, joissa ei ole käytännössä kasvanut mitään pitkään aikaan. Uuden kasvillisuuden luomat hiilinielut tarjoavat merkittävän työkalun ilmastonmuutoksen hillitsemiseen, kasvattaen maapallon viherpeitettä ja parantaen samalla olennaisesti paikallisia elinolosuhteita.

St1:ssä nähdään metsittäminen edullisempana ilmastonmuutoksen torjuntatapana kuin liikenteen biopolttoaineiden sekoitevelvoite. St1 pyrkii siihen, että hiilen sitominen metsityksen avulla olisi yritykselle yksi hyväksyttävä keino päästöjen kompensointiin.

St1:n investoinnit tutkimukseen ovat kasvattaneet yrityksen osaamista tulevaisuuden hiilensidontaprojektien edistämiseksi uutena liiketoimintana.

Energiakauppa ja logistiikka
----------------------------

St1 Nordicin ja SOK:n yhteisyritys North European Oil Trade Group (NEOT) on Itämeren alueella itsenäinen polttonesteiden hankintayhtiö ja tärkeä osa St1:n arvoketjua. NEOT:n toiminnan tavoitteena on hankkia omistajilleen kilpailukykyisiä ja kestäviä polttonesteratkaisuja.

St1 pyrkii parantamaan toimitusketjunsa kestävyyttä yhteistyössä NEOT:n kanssa. Yhteistyön tarkoituksena on edistää tuotteiden jäljitettävyyttä ja mahdollistaa niiden hiilijalanjäljen laskeminen.

NEOT ostaa polttonesteitä globaaleilta trading-markkinoilta, vastaa niiden varastoinnista ja sekoittamisesta sekä kuljetuksista jalostamoilta terminaaleihin. Oma Göteborgin jalostamo on St1:n tärkein hankintalähde, mutta NEOT hankkii öljytuotteita myös muilta Itämeren alueen jalostamoilta – pääosin Suomesta, Ruotsista, Norjasta ja Tanskasta. NEOT toimittaa biokomponentteja globaaleilta markkinoilta St1:n Göteborgin jalostamolle ja hyödyntää niiden hankinnassa myös kaiken St1:n Suomessa tuottaman jätepohjaisen etanolin.

St1 ylläpitää logistiikkaketjua kaikissa toimintamaissaan yhdessä NEOT:n kanssa. Ketju koostuu terminaaleista tuotteiden varastointia varten sekä laajasta kuljetusverkostosta. NEOT operoi Suomen kuutta terminaalia, Ruotsin seitsemän ja Norjan yhdeksän terminaalin operointivastuu on puolestaan St1:llä. Yhteinen kuljetusverkosto kattaa laiva-, tie- ja rautatiekuljetukset.

Tunnustuksia
------------

* Vuonna 2009 St1:n biopolttoaine RE85 voitti Euroopan ympäristöpalkinnot yrityksille -kilpailun Suomen osakilpailun tuotesarjan. Se koostuu 80-85 -prosenttisesti biojätteestä tuotetusta bioetanolista ja sitä voidaan käyttää flexifuel-autoissa. RE85:n etuina pidettiin kotimaisuutta ja paikallista tuotantoa.
* Helsingin kaupungin ja helsinkiläisten yritysten Ilmastokumppanit-verkosto valitsivat viideksi parhaaksi ympäristöteon tekijöiksi CGI:n, Keskon, Gaia Oy:n, Lassila&Tikanojan ja St1:n vuonna 2016. St1 lähienergialaitos-konseptissa hyödynnetään paikallista energiaa maasta ja poistoilmasta käyttämällä tuulisähköllä toimivia lämpökaivoja, lämpöpumppuja ja lämmön talteenottolaitteita.
* St1 Lähienergiapalvelu voitti Lähienergialiiton ensimmäistä kertaa järjestämän Vuoden lähienergiaratkaisu 2017 -kilpailun.
* St1 oli mukana suomalaisten yritysten ryhmässä (St1, Fortum, Neste ja HSY), joka sai Energy Globe World Award 2019 -palkinnon kategoriassa "Ilma". Palkinto luovutettiin Energy Globe World Award 2019 -gaalassa Espoossa.

Yhteiskuntavastuu
-----------------

Maailmanlaajuisen energiatransition*selvennä* kiihtyessä energiateollisuuden rooli on yhä kriittisempi ja St1 tunnistaa kiireellisen tarpeen tarttua ilmastonmuutoksen haasteisiin ja työskennellä kestävämmän tulevaisuuden eteen. Energiatuotteiden toimittajana St1:n toiminnalla on merkittävä vaikutus ympäristöön ja yhteisöihin, missä se toimii, joten yritys haluaa läpinäkyvyyden avulla varmistaa kestävän kehityksen mukaiset toimintatavat koko arvoketjussaan.

Vaikka fossiiliset polttoaineet ovat yhä konsernin pääasiallinen tulonlähde, ne mahdollistavat sen, että St1 voi kehittää osaamista tuodakseen yhä enemmän uusiutuvaa energiaa markkinoille.

St1 on sitoutunut YK:n Global Compact -yritysvastuualoitteeseen, joka edistää ja kehittää yritysten sekä yhteisöjen ekologista, sosiaalista ja taloudellista vastuullisuutta hyödyntäen YK:n Global Compactin 10 periaatetta ja YK:n kestävän kehityksen tavoitteita.

St1 Nordic on julkaissut vuosittain toiminnastaan integroidun vastuullisuusraportin vuodesta 2017 alkaen. Viimeisin St1 Nordic Oy:n integroitu raportti Game Changer 2022[vanhentunut linkki] julkaistiin 28.4.2023. 

St1 on myös tuonut yhteiskunnalliseen keskusteluun näkemyksiään ilmastotavoitteisiin ja globaaleihin energia-alan haasteisiin liittyen. Kesäkuussa 2016 St1 julkaisi "St1 Energy Outlook" –keskusteluasiakirjan energiamarkkinoiden haasteista ja muutoksesta ja lukijat saivat kommentoida asiakirjaa. Vuonna 2017 asiakirjasta julkaistiin päivitetty versio: "St1 Nordic Energy Outlook". Vuonna 2020 "St1 Outlook" -dokumentti julkistettiin St1 Nordicin järjestämässä Solving Global Energy Challenges -webinaarissa, jossa kansainväliset huippupanelistit keskustelivat energiasektorin ja yhteiskunnan kohtaamista haasteista sekä ratkaisuista, joita tarvitaan ilmastonmuutoksen hillitsemiseksi.

St1 toteuttaa yhteiskuntavastuuta myös suomalaisen huippu-urheilun tukijana mm. Suomen Hiihtoliiton kanssa.

Lähteet
-------

1. 1 2 3  St1 Nordic Oy *www.finder.fi*. Viitattu 3.5.2022.
2. 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33  Game Changer 2022, St1 Nordic Integroitu vastuullisuusraportti  2023. St1. Viitattu 2.6.2023.
3. ↑  Antti Järvenpää: St1 teki Mika Anttosesta miljardöörin – Tästä päivästä lähtien kuka tahansa voi ostaa yhtiön osakkeita *Arvopaperi*. Viitattu 1.7.2019.
4. ↑  Puhdasta voimaa Suomesta – St1 *Finnish*. Viitattu 4.6.2018.
5. ↑  Tom Rinne nimitetty Group HR Director -tehtävään St1 Nordic Oy:ssä *St1*. Viitattu 2.6.2023.
6. ↑  St1 Biogas AB merges to St1 Sverige AB *St1*. Viitattu 2.6.2023. EN
7. ↑  NEOT Group homepage *NEOT Group*. Viitattu 2.6.2023.
8. ↑  Game Changer 2021, St1 Nordic Integroitu vastuullisuusraportti  2022. St1. Viitattu 2.6.2023.
9. ↑  Yhteisyritykset *St1*.  2023. Viitattu 20223-06-02.
10. ↑  Simo Löytömäkijulkaisu=Helsingin Sanomat: SCA ja St1 yhteistyöhön nestemäisen biopolttoaineen tuotannossa *hs.fi*.  21.9.2021. Viitattu 20223-06-02.
11. 1 2  Valio ja energiayhtiö St1 suunnittelevat Pohjoismaiden suurinta biokaasulaitosta Savoon – sota Ukrainassa teki hankkeesta entistä tärkeämmän *Yle Uutiset*.  9.3.2022. Viitattu 19.5.2022.
12. 1 2 3  Edistyneitä polttonesteitä jätteistä *St1*.  2023.  Arkistoitu 2.6.2023. Viitattu 2.6.2023.
13. ↑  Kajaaniin suunnitellaan tehdasta jota ei ole muualla maailmassa – Kainuun Voiman kauppa vauhdittaa Renforsin rannan kehitystä *Yle*.  5.10.2020. Viitattu 2.6.2023.
14. ↑  St1 suunnittelee Kajaaniin biojalostamoa – tuottaa sahanpurusta 10 miljoonaa litraa etanolia vuodessa  18.6.2014. Tekniikka & Talous.  Arkistoitu 20.6.2014. Viitattu 30.6.2014.
15. ↑  Mistä tuleekaan bensiini Suomen huoltamoihin? *KU*.  15.2.2013. Viitattu 2.6.2023.
16. ↑  Jalostamo *St1*.  2013. Viitattu 2.6.2023.
17. ↑  Antti Lehmusvirta: St1 ja SCA yhdistävät voimansa biojalostamohankkeessa *Kauppalehti*.  20.9.2021. Viitattu 2.6.2023.
18. ↑  Perttu Räsänen: St1 ostaa elintarvikejätteiden kierrättäjän Britanniasta *Kauppalehti*.  31.1.2022. Viitattu 2.6.2023.
19. ↑  Esko Lukkari: St1 osti jäteraaka-aineyhtiön Isosta-Britanniasta *Osto & Logistiikka*.  4.2.2022. Viitattu 2.6.2023.
20. ↑  St1 rakentamassa raskaalle liikenteelle biokaasun tankkauspisteitä Suomessa *St1:n tiedote*.  25.5.2023. Viitattu 2.6.2023.
21. ↑  Esko Lukkari: St1:lle 14 prosentin osuus Scandinavian Biogas-yhtiöstä *Osto & Logistiikka*.  20.12.2022. Viitattu 2.6.2023.
22. ↑  Valio ja ST1 suunnittelevat Suomen suurinta biokaasulaitosta Pohjois-Savoon – vähentäisi dieselin käyttöä 11,7 miljoonaa litraa vuodessa *Maaseudun Tulevaisuus*. Viitattu 19.5.2022.
23. ↑  Martina Ahola Ubis: Valio ja St1 perustavat yhteisyrityksen joka tuottaa biokaasua lehmänlannasta *Ilta-Sanomat*.  16.6.2021. Viitattu 19.5.2022.
24. ↑  St1 rakentaa biokaasun tankkauspisteitä raskaalle liikenteelle *Maaseudun Tulevaisuus*.  26.5.2023. Viitattu 2.6.2023.
25. ↑  St1 aloitti biokaasuliiketoiminnan Ruotsissa – yhtiön biokaasuhankkeet etenevät myös Norjassa ja Suomessa *St1:n tiedote*.  1.7.2021. Viitattu 2.6.2023.
26. ↑  St1 myy nykyisen tuulivoimakapasiteettinsa Suomessa *STT*.  1.7.2020. Viitattu 5.6.2023.
27. ↑  Tapio Tuomi: CapMan Infra ja St1 sopivat yhteistyöstä maalämpölaitosten rakentamiseksi *Lähienergia.org*.  28.9.2021. Viitattu 5.6.2023.
28. ↑  Caverion ja St1 Lähienergia yhteistyöhön maalämpöhankkeissa *Projektiuutiset*.  27.3.2023. Viitattu 5.6.2023.
29. ↑  LUT, Wärtsilä ja St1: Power-to-X-ratkaisut tulee nostaa Suomen energia- ja ilmastoratkaisujen ytimeen *LUT-yliopiston tiedote*.  17.9.2020. Viitattu 5.6.2023.
30. ↑  Mika Anttonen: Resepti ilmastonmuutoksen pysäyttämiseksi *HS Visio*.  15.5.2021. Viitattu 5.6.2023.
31. 1 2  Tuula Laatikainen: St1 suunnittelee: Suomen ensimmäinen synteettisen metanolin tuotantolaitos Lappeenrantaan – ministeriöltä tulossa 35,4 miljoonan rahoitus *Kauppalehti*.  5.10.2022. Viitattu 5.6.2023.
32. ↑  St1:n Marokon metsityspilotin tulokset vahvistavat: hiilinieluja voidaan luoda jopa kuivissa olosuhteissa *St1-tiedote*.  16.5.2023. Viitattu 5.6.2023.
33. ↑  Heikki Ali-hokka, Antti Parviala: St1:n Mika Anttonen pakottaisi fossiilista energiaa myyvät yhtiöt metsitystalkoisiin *Yle*.  16.5.2023. Viitattu 5.6.2023.
34. ↑  Autiomaan hiekasta metsää – St1:n kokeilu alkaa tammikuussa Marokossa *Yle Uutiset*. Viitattu 18.7.2019.
35. ↑  Mikko Piiroinen: St1, Biolan ja Sitra palkittiin ympäristökilpailussa *Tekniikkatalous*. Viitattu 16.7.2019.
36. ↑  Ympäristökeskus: Ilmastotekojen TOP5 *Ympäristötalolta – Helsingin kaupungin ympäristöpalveluiden blogi*.  18.11.2016. Viitattu 16.7.2019.
37. ↑  Vuoden lähienergiaratkaisu 2017 kilpailu keräsi ison joukon kiinnostavia osallistujia, jotka keskittyivät ratkomaan lämmityksessä käytettävän energian puhdistamista *Lähienergia*.  3.2.2018. Viitattu 16.7.2019.
38. ↑  St1 palkittiin Energy Globe World Award 2019 -gaalassa *St1*.  14.11.2019. Viitattu 5.6.2023.
39. ↑  Yhteisyritykset *St1*.  2023. Viitattu 5.6.2023.
40. ↑  UN Global Compact Network Finland - Jäsenet *UN Global Network Finland*.  2023. Viitattu 5.6.2023.
41. ↑  St1 Outlook Launch Webinar *St1*.  2023. Viitattu 5.6.2023. EN
42. ↑  Suomen Hiihtoliiton ja St1:n välinen historiallinen kumppanuus vie kohti seuraavaa olympiadia *St1*.  16.6.2022. Viitattu 5.6.2023.
43. ↑  Tero Hakola: ST1:n ja Hiihtoliiton historiallisen pitkä yhteistyö sai jatkoa: "Ei karteta vaikeistakaan aiheista puhumista" *Helsingin Sanomat*.  16.6.2022. Viitattu 5.6.2023.

Aiheesta muualla
----------------

* Verkkosivusto
* Hiiliviljely – St1:n video 1
* Hiiliviljely – St1:n video 2
* Game Changer 2022 - St1 Nordic integroitu vastuullisuusraportti